
Tämä kirja on omistettu junaturmassa vuonna 1957 menehtyneille isovanhemmilleni Bruno ja Ester Hakolalle sekä liikenneonnettomuudessa vuonna 1977 menehtyneelle isälleni Keijo Hakolalle.


Kirjoittamisen riemusta kiitän sydämeni pohjasta kaikkia läheisiäni.









NELJÄS IHANA NAINEN


Alunperin oletin, että Erik oli kutsunut minut päivittämään hänen jo kauan sitten yhdessä laatimaamme testamenttia. Samalla juhlistaisimme hänen 82-vuotissyntymäpäiväänsä Tapiolassa Erikin komeassa kattohuoneistossa merimaisemia ihaillen ja Tallinnaan tähyillen.


Minulla kainalossa tuliaisina maltillisen väriset, tietysti itse neulotut villasukat ja lämpimäisenä juuri leipomani pullalenti, rusinoilla tottakai. Olin yhtäkkiä saanut leipomisinspiraation ja ajattelin yllättää.


Sieluni silmin näin Erikin tulevan minua vastaan eteisessä, tummansinisessä kaksirivisessä mittatilauspuvussa, taskukello liivin napista pilkottaen, tietysti kultaa. Huolella leikatut hiukset viivasuoralle jakaukselle kammattuina, viikset suittuina ja Bossin tuotteet tuoksuvina juttelisimme ensin pinnallisesti viimeaikaiset terveystiedot, sitten hämmästelisimme poikkeuksellisia sääilmiöitä - jotka oikeastaan eivät olleet kovin poikkeuksellisia, enemmän tavanomaisia - ja sivuuttaisimme sujuvasti hallituksen aina yhä järjettömämmiksi käyneitä päätöksiä. Taustalla soisi Chopinin etydejä tai pauhaisi Maria Callas. Erikin vierellä hymyilisi hänen pitkäaikainen ja elegantti naisystävänsä Karin, joka tarjoilisi meille tervetuliaismaljat antiikkisista kristallilaseista. Sitten siirtyisimme kauniisti katetun rokokoopöydän ääreen, kahvit rukeakukkaisesta Myrna-kahvikalustosta, sokeripalat pihdeillä noukittavissa ja kahvikermana aito kerma, ei tietenkään rasvatonta maitoa. Vaaleanpunaisia Bebe-leivoksia, pikkuleipiä ja nyt lisänä yllätys, pullapitko, kauniisti siivutettuna. Servietit ruusukkeiksi taiteltuina. Kaikki viimeisteltyä ja kaunista.


Kaikki sujuisi kuten oli niin monasti näinä vuosikymmeninä aiemminkin, tyylikkäästi ja arvokkaasti, leppoisasti ja sivistyneesti. Näin juuri, näin aluksi kaikki sujuikin.


Erik oli saksalaista sukujuurta, menestyneen tehtaanomistajan nuorin poika, nyt jo vuosia leskimies, kahden pojan isä ja viiden lapsenlapsen vaari. Naapurini edellisestä elämästäni. Kaikki oli näinä päivinä todella toisin verrattuna tutustumisemme aikaan, yli 50 vuotta sitten. Maailma oli toinen - tottakai se oli, näin kuului ajan kulkea.


Odotin kahvipöydässä jo pikkuhiljaa Erikin kohteliaita ja vähäsanaisia testamenttiin liittyviä tiedusteluja, hienostunutta siirtymistä testamenttioikeudellisten kysymysten pariin. Turhaan odotin. En ollut tajuta mitä sain kuulla, mitä mies oli kaikki vuodet kätkenyt sydämeensä.


Hätkähdin ja ihmettelin, miten olisi sopivaa ja huomaavaista reagoida, kun näin Erikin poskilla kyyneleet. Ei tällaista pitänyt tapahtua, tämä poikkesi täysin kaikesta. En ollut koskaan aiemmin nähnyt Erikin kyyneleitä. En, vaikka olimme yhdessä tehneet surutyötä Erikin vaimon yllättävän poismenon jälkeen. En, vaikka olimme yhdessä surreet Erikin pojan syövän etenemistä. En, vaikka olin itse usein ja vuolaasti kyynelehtinyt. Näin Karinin sivelevän ryppyisellä kädellä Erikin ristissä olevia, yhtä ryppyisiä käsiä. Tottuneesti ja lämpimästi hän sen teki. Karin tiesi mitä tuleman piti.


Näitä kyyneleitä vartenko Erik oli halunnut minut paikalle, vain minut? Muita ei ollut kutsuttu. Piinallisia nyyhkytyksen hetkiä. Sitten Erik alkoi puhua, avasi elämänsä tragedian. En olisi halunnut mitään sellaista kuulla, en tietää, en uskoa.


Elän vakioharhassa, että kirjoittamalla unohdan ja saan painaa muistot pois mielestäni, pois kokonaan olemasta, pois pois. Muka muistot katoaisivat, ikiajoiksi ja unohtuisivat. Mutta eihän näin tietenkään tapahdu, tyhmää harhaa kirjoittelu. Mustat muistot luikertelevat koloistaan päivänvaloon, ponnahtelevat pinnalle ja pesiytyvät uusiin muistin lokeroihin. Aloittavat uuden elämän virkistyneinä ja värittyneinä.


Erik kertoi äidistään ja itsestään, lapsuudestaan, äidin kuolemasta ja omasta osuudestaan siihen. Ellen olisi tuntenut Erikiä jo yli 50 vuotta, en olisi uskonut, luullut vanhuuden höperehtimiseksi. Mutta nyt uskoin ja edelleen uskon joka sanan. Niistä tähän kirjoitan vain muutaman, haluan säästää itseäni.


Äiti oli ollut hirviö. Erikin isoveljen perhe oli pitänyt häntä mukavana pullan tuoksuisena mummona, joka lauleskellen leipoi tupansa, oikeammin kartanonsa keittiössä herkullisia pullapitkoja ja korvapuusteja. Huudahtelivat aina kylään tullessaan, miten ihana tunnelma ja pullan tuoksu leijailivat jo ovella vastaan. Silloin kai leijailikin. Eivät he mitään tienneet.


Toista oli, kun äiti ja Erik olivat kahden. Ja he olivat paljon kahden. Päivisin aina, koska Erik oli pahnan pohjimmainen, ei vielä koulussa, isoveli muuttanut pois kotoa ja isä vietti lähes kaiken ajan tehtaallaan. Äidin leipomat pullapitkot ja Erikin muistot liittyivät yhteen.


Äidillä oli ollut tapana lukita Erik pimeään komeroon tai kylmään kellariin tuntikausiksi, antaa olla siellä, itkeä ja huutaa apua omassa, pienen lapsen yksinäisyydessä. Tai sitten äiti oli nostanut hänet saunan vesipataan, jossa oli joko jääkylmää vettä tai jonka alle äiti sytytti tulen ja antoi Erikin olla padassa, kunnes iho muuttui kirkkaan punaiseksi ja alkoi tulla palohaavoille. Äiti oli lyönyt ja potkinut, hakannut haloilla jalkapohjiin, sitonut tuoliin.


Kaikkea muutakin sadistista mitä hän vain oli keksinyt, mistä ei ollut jäänyt jälkiä näkyviin.


Eivät Erikin kyyneleet loppuneet, vanhus jatkoi muistoja. Hän oli toistuvasti anellut äitiä kertomaan, miksi tämä kohteli häntä niin julmasti, kun hän ei itse tiennyt mitään sopimatonta tai kiellettyä tehneensä. Väärin syntynyt, sinun ei olisi koskaan pitänyt syntyä. Ei äiti ollut häntä koskaan halunnut, vahingossa tullut raskaaksi isän väkivallan seurauksena. Näin kuuluivat äidin niukat ja kovat tuiskaukset.


Muutaman kerran Erik oli pikkupoikana karannut kotoa, mutta aina hänet oli helposti löydetty. Iskut olivat vain koventuneet. Kidutus oli loppunut vasta, kun onnekseen Erik oli myöhemmin kouluiässä päässyt sisäoppilaitokseen.


Eivät muistot siihen päättyneet. Tuli vuoroon äidin kuolema, vuosikymmeniä myöhemmin.


Eräänä iltana Erikin ollessa jo aikamies, vuonna 1968, äiti oli soittanut hädissään. Oli rintaa kivistänyt, henki ei ollut kulkenut ja tuskat olivat olleet valtavat, sietämättömät. Erikin piti heti soittaa ambulanssi, äiti makasi kuulemma lattialla yksin ja paniikissa. Tottakai, oli Erik tottelevaisesti luvannut. Mutta ei, siihen oli aika pysähtynyt. Hän oli vain istunut paikoillaan, istunut omassa vihreässä nojatuolissaan. Pitkään, liian pitkään, tahallaan ja tarkoituksella monta tuntia. Muistellut ja miettinyt, murehtinut äitiä ja itseään, surrut elettyä elämää. Tähän hän oli nyt ajautunut, päässyt valta-asemaan, johon hän ei ollut itse halunnut. Siinä hän nyt istui, istui tekemättä mitään, äidin kohtalo käsissään. Tunnit kuluivat, eikä Erik ottanut puhelinta käteensä.


Ambulanssimiehet olivat saaneet seuraavana aamuna todeta äidin menehtyneen, ilmeisesti jo edellisen alkuillan aikana.


Kahvipöydässä Erik piti katseensa ristityissä käsissä tiukasti koko sen ajan, kun hän verkkaisesti, hiljaisella äänellä ja useita taukoja pitäen sai menneet päätökseen. Oli aika kuivata kyyneleet ja nostaa katse. Chopinin etydit olivat aikaa sitten vaienneet.


Vain kolme Erikin läheisintä oli aikaisemmin saanut tietää menneisyyden pahuudet eli nämä olivat Erikin edesmennyt vaimo, Karin ja seurakunnan ymmärtäväinen, lämmin naispappi. Kaikki ihania naisia. Neljäs Erikin elämän ihana nainen olin kuulemma minä. Tragedia selitti Erikin mielestä paljon hänen käytostään, joka kyllä oman mittapuuni mukaan oli aina ollut moitteetonta, suorastaan esimerkillistä.


Erik halusi mielipiteeni omasta vastuustaan äidin kuolemaan.


Helppo tulkinta. Ei Erikillä mitään oikeudellista vastuuta ollut, ei varmaan ollut aikanaankaan vuonna 1968 ollut - kaikkein vähiten vuosikymmenten jälkeen. Aika oli jo hoitanut lain mukaan vastuuvapauden, jos sellaista joskus olisi epäilty. Ei kukaan ollut epäillyt.


Erik kyseli ja kummasteli, pohti ja pyöritteli tapahtunutta. Mutta varma oli vastaukseni, en epäröinyt hetkeäkään, katsoin Erikiä tiukasti silmiin ja puhuin totisella äänellä selvin sanoin ja sujuvasti, vaikka syvällä mielessäni mietin, että tätä totisesti tulisin pohtimaan myöhemmin lakikirja nenän alla. Mutta nytpä ei oltu lain äärellä, moraalinen vastuuvapaus oli selviö. Siitä Erik oli vakuutettava, vapautettava epäilyistä miehen mieli. Onnistuin. Erik hymyili.


Hyvästellessämme yritin keventää tunnelmaa tokaisemalla, että tämä olikin ensimmäinen ja viimeinen kerta, kun tuon pullalentin kainalossani. Erikin sekalainen villasukkakokoelma sen sijaan karttuisi edelleen vuosi vuodelta.


Lakikirjasta sain ankaran ja tiukan perehtymisen jälkeen mielestäni helpotuksen - vai sainko? Kahvipöydässä antamani tulkinta taisi mennä kohdilleen, paperinmakuinen pykälä oli selvää suomea. Lapsella kun ei ole laissa säädettyä velvollisuutta huolehtia vanhemmistaan - toisin kuin esimerkiksi hoitopaikan hoitohenkilökunnalla tai omaishoitajalla on omat lakikirjaan kirjoitetut selkeät velvollisuutensa. Näin ollen lapsi ei syyllisty myöskään heitteillepanoon. Ja vuonna 1968 sattuneet tilanteet olivat joka tapauksessa jo vuosikymmeniä sitten vanhentuneet.


Heitteillepanosta säädetään lakikirjassa näin: Joka saattaa toisen avuttomaan tilaan tai jättää sellaiseen tilaan henkilön, josta hän on velvollinen huolehtimaan, ja siten aiheuttaa vaaraa tämän hengelle tai terveydelle, on tuomittava heittellepanosta sakkoon tai vankeuteen enintään kahdeksi vuodeksi.


Joku voisi perustellusti esittää toisenkin tulkinnan, mutta se joku en olisi minä. Enkä ainakaan sellaisesta koskaan edes vihjaisisi Erikille. [image: ]









SINITUKKAINEN SIIVOOJA PARVEKKEELLA


- Kultaseni, kävisitkö hakemassa meille oluset parvekkeelta. Siellä isäntä niitä Sandelseja pitää, kylmässä ja lukkojen takana. Nyt ovi on kyllä siivouksen jäljiltä auki, pyysi Anita tummalta sulostuttajaltaan Bobolta.


- Jeps, puen vain ensin jotain päälleni.


- Älä ihmeessä, eihän täällä muita ole. Anna meikätytön vielä nauttia vähän jumalaisesta kropastasi. Silmänruokaa pitää saada!


Anita loikoili parivuoteen satiinisen, kullanvärisen päiväpeiton päällä raukeana, hänkin alasti, vain päiväpeiton nurkka verhonaan. Hän hymyili onnellisena ja muisteli historiallista hetkeä, jolloin oli nähnyt Bobon ensimmäistä kertaa Kampin ostoskeskuksen ala-aulassa. Vaaleanharmaa mittatilauspuku, valkoinen paita, kaulus pari napillisen vertaa auki, punainen nahkavyö ja punaiset kengät. Kiharassa tuuheassa tukassa jo muutama harmaa siellä sun täällä, salt and pepper. Pitkä, lihaksikas hyvin tumma mies. Punainen salkku kainalossa, määrätietoinen askel ja katse Narinkkatorin yli. Mies tiesi olevansa komea, nautti siitä ja antoi muidenkin nauttia. Henkeäsalpaava näky, sen Anita tulisi muistamaan aina, ihmetteli itsekin miehen voimakasta viehätystä ja tämän jättämää lähtemätöntä muistijälkeä. Ja nyt samainen mies oli hakemassa heille yläkerrasta olutta.


Tuo miehinen mies, joka oli sylivauvana tuotu Somaliasta Suomeen, annettu adoptioon helsinkiläiseen lääkäriperheeseen, kasvatettu suomalaiseen elämäntapaan ja kulttuuriin. Ei muista tavoista tiennytkään. Tuo mies, joka oli sattumien summana päätynyt Anitan aviomiehen, Kristerin ]rman it-asiantuntijaksi - ja Anitan vakituiseksi, tuliseksi rakastajaksi.


Anita asui perheineen Kristerin ]rman lähellä valkoisessa tiilitalossa, valtavat ikkunat lattiaan asti, motoroidut säleverhot, useita sisäänkäyntejä, kaksi kerrosta, aurinkopaneelit, huoliteltu pensailla ja runsailla kukkaistutuksilla viimeistelty piha, vehreä puutarha, kiveykset sommiteltu kivien koon mukaan. Asfaltoitu piha ja runsaasti tilaa autojen kääntyillä.


Joka kulmalla tuoksui raha, uusi raha. Krister oli rakennuttanut talon omien yksityiskohtaisten suunnitelmiensa mukaan. Eivät arkkitehdit ja konsultit olleet pitäneet harrastelijan rustaamia piirustuksia laadukkaina tai käytännöllisinä, mutta Krister sai mitä halusi - ja Krister maksoi. Meren rantaan ei ollut pitkä matka, sinne tulisi purjevene. Ehkä vesitasokin, jos kaikki menisi Kristerin mielen mukaan. Ja miksei menisi, tähän saakka oli mennyt. Hänen innovaationsa vähittäiskaupan nettisovelluksessa oli poikinut miljoonia, kun amerikkalainen sijoitusyhtiö oli tehnyt kaupat Kristerin luomasta it-]rmasta dollareita säästelemättä.


Kauppasopimuksen mukaan Kristerin piti vielä toimia yrityksen konsulttina muutaman vuoden, mutta nyt hän oli Seutulan lentokentällä menossa liikekumppaneiden kanssa pitkälle safarille leijonia jahtaamaan, kauas Afrikkaan.


- Herranjestas! Siellä parvekkeella on joku sinitukkainen nainen makoilemassa, heräili just ja kömpi ylös lattialta. Peittoja ja rutistettuja oluttölkkejä parveke täynnä. Ja mä oon ihan alasti! Mitä se siellä tekee, onks se joku murtovaras? Ja se näki mut, kun avasin parvekkeen oven lukituksesta ja laulaa hoilotin kovalla äänellä O Sole Mioo, sai Bobo juuri ja juuri selostetuksi kauhuissaan.


- Ei oo totta, mitä hemmettiä! Kuka se voi olla? Hirveetä. Ei se varmaan voi olla murtovaras, mitä se parvekkeella lukkojen takana nukkuisi. Oisko siivooja ruvennut ryyppäämään Eskon oluita ja simahtanut sitten parvekkeelle? Sen työaika on kyllä loppunut jo monta tuntia sitten ja sen pitäis jo olla ihan toisessa paikassa siivoamassa. Mitä kauheeta nyt on tapahtunut? ihmetteli Anita ja keräili vaatteita sieltä sun täältä.


- Helvetin helvetti! Perkeleen perkele! tuskaili Bobo ja etsiskeli boksereitaan.


Makuuhuoneessa oli vaatteita sikin sokin, pariskunnalle oli tullut kiire. Sukkahousut löytyivät lampusta ja Bobon bokserit television takaa. Muut vaatteet olivat lattialla tai jääneet matkalle, niitä löytyi eteisestä, käytäviltä, osa näytti olevan kadoksissa. Olisi normaalisti naurattanut, mutta nyt ei yhtään.


- Tule kiltti turvaamaan minua, jos se kuitenkin on joku rosvo. Sillä voi olla vaikka ase mukana, pyysi Anita Boboa saatuaan vaatteet päälleen edes johonkin järjestykseen. Ei ollut edustusrouvasta tietoakaan, mutta sai tällä kertaa kelvata.


Parvekkeen ovi oli ollut ilmeisesti lukossa, oikeastaan oven kahva oli asunnon sisäpuolelta käännetty lukitusasentoon eikä se niin saanut olla, kun joku oli parvekkeella. Ei lukittua ovea saanut parvekkeelta käsin avatuksi. Kaikki oli Anitan mielestä kovin kummallista.


Oikein oli Bobo nähnyt, oluttölkkejä pitkin ja poikin, samoin paksuja prinsessakuvioisia täkkejä, kaikki viereisistä tyttöjen huoneista. Täkit oli koottu parvekkeen lattialle myttyyn ja siinä näkyi selvä nukkujan painauma. Sieltä oli kömpinyt ylös Päivikki, nuori välivuotta viettävä tuttavarouvan tytär, kävi kerran viikossa siivoamassa, kaksi tuntia kerrallaan. Nyt kaiken sotkun keskellä, huojui ja hoippui, otti tukea parvekkeen kaiteesta, saattaisi kohta oksentaa.


- Herranjestas Päivikki, mitä sinä olet täällä saanut aikaiseksi? Ja oletkos ihan humalassa, näyttää siltä? kyseli Anita kauhuissaan ja käänsi päänsä pois oluen huuruista.


- Senkin perkeleen huora, nyt saat kyllä kuulla kunniasi, sopersi Päivikki selvästi päihtyneenä ja vimmoissaan niin, että sylki roiskui.


Anita oli alkanut Bobon kanssa kerätä runtattuja vuodevaatteita ja oluttölkkejä, keräämistä riitti melkein korillisen verran. Päivikki horjuili, kompasteli välillä lakanaan ja tölkkeihin, oli kaatua päistikkaa nenälleen.


- Voi helvetti, oon saanut virua täällä jo monta tuntia, kun en oo päässy pois. Joku saatanan ääliö oli pannut oven lukkoon. Kun te lähditte aamulla kauhealla kiireellä sinne päiväkotiin, huiskutin parvekkeelta täysillä ja huusin kuin heikkomielinen, että tulkaa nyt perkeleessä avaamaan ovi. Hetihän mä huomasin, että olin jumissa täällä parvekkeella. Voi vittu, paska tilanne, paasasi Päivikki siniraidoitettu tukka pystyssä ja meikit poskilla.


- Anteeksi ihan hirveästi. Oiskohan jompikumpi pikkuisista tytöistä vahingossa pannut oven lukkoon? Ei taida olla muuta mahdollisuutta, näin se varmaan on käynyt, harmitteli Anita kaiken sekasotkun keskellä ja jatkoi järjestelyä. Hävetti niin vietävästi koko tapaus, kiinni jääminen Bobon kanssa ja kaikki Päivikin parvekkeella viettämät yksinäiset, viileät tunnit.


- Ellu ja Emppu vilkutti kyllä kovasti takaisin, mutta sinä senkin ämmä vaan kaasutit eteenpäin täysillä sillä Audillasi. Oliko kiire tänne takaisin tuon mustan miehen kainaloon vai mitä, häh? Kun mun kännykkä oli ja on edelleenkin siellä jossain sisällä, ei siitäkään ollu mitään apua. Tää kerskakulttuurin huipentuma, teidän tönö on ihan keskellä metsää, helvetti. Ei naapureita missään lähelläkään. Niin on pitänyt eristäytyä ylhäiseen yksinäisyyteen, jumalauta. Ei kuulu ei näy ketään. Pari metsäkaurista kävi kyllä tossa syömässä sun kukkia ja kakkimassa isot haisevat papanat. Ei niistä tietty mitään apua ollut, mutta kakkiminen oli sulle ihan oikein, vaahtosi Päivikki jo hiukan helpottuneena.


- Voi, nyt on tapahtunut selvästi ihan puhdas vahinko. Kyllä tämä jotenkin saadaan selvitetyksi, otti Bobo osaa keskusteluun myötätuntoisesti ja aidon sovinnollisesti. Hän ymmärsi tapahtuneesta vähiten, ei oikeastaan mitään, halusi vain rauhoittaa sinitukan..


- Onneksi täällä oli noita kaljakorillisia ja tosi pehmeitä lasten peittoja. Niistä oli pakko rakentaa tommonen peti. Ei se kyllä pitkän päälle mitenkään hyvä ollut, on perse ihan puutunu ja tunnoton. Sit mä varmaan nukahdin, kun noi oluet aina mua väsyttää. Onneksi aurinko paistoi suoraan parvekkeelle, niin ei tullut kamalan kylmä, selosti Päivikki jo selvästi selviämässä.


Anita pirautti päiväkotiin Empulle, joka kertoi heti, että oli pannut parvekkeen oven kiinni ja muistamansa mukaan kääntänyt kahvan. Niin häntä oli opetettu. Hän oli kyllä nähnyt Päivikki-tädin huiskuttavan parvekkeelta kovasti molemmilla käsillä, mutta ei siinä mitään erikoista ollut. Molemmat mukulat olivat vilkuttaneet tosi reippaasti, kun äiti oli itse niin autossa pyytänyt. Nyt pitää päiväkodissa lähteä kiireesti metsäretkelle. Heippa vaan, äiti!


Voiko kahvoja ja lukituksia ylipäätään suunnitella ja toteuttaa siten, että oli mahdollista jäädä lukkojen taakse parvekkeelle? Näköjään voi, siitä saisi Krister syyt niskoilleen. Joutuisi heti kotiuduttuaan poistamaan hengenvaarallisen virityksen.


Anitaa harmitti totaalisen turha töppäys, joka olisi ollut äärettömän helposti vältettävissä. Pikkuisen malttia, lisää onnen odotusta ja järkevää suunnittelua. Olihan Bobolla ja hänellä vaikka kuinka monena päivänä mahdollisuus tavata intiimisti, olisi voinut odottaa että Krister olisi edes lentokoneessa. Vaikka ei lentokoneella ollut tietenkään mitään tekemistä pariskunnan kiinnijäämisen kanssa, tulipa vaan Anitalle mieleen. Mutta ei, mulle heti ja kaikki eli Anitalle Bobo ja Bobolle Anita ja ihan heti.


Siispä nyt oltiin sanan mukaisesti housut kintuissa eikä mikään selitys muuttaisi mustaa valkoiseksi, ei mikään. Niin tai näin, nyt oli ratkaistava tämä äärettömän kiusallinen tilanne.


Pitkän palisanterisen olohuoneen pöydän ääreen kaikki kolme. Anita ja Bobo upottavissa tuoleissa vierekkäin, alcantaralla verhoiltuihin vaaleanruskeisiin käsinojiin oli hyvä silitellä pahimmat häpeät ja pelot. Olivat sentään pikapikaa pukeutuneet, mutta kiire ja hämmennys näkyivät nurinpäin puetuissa puseroissa. Anita oli laittanut taustalle Kari Tapion Rekkamies-kokoelman, juuri kuului heleä ‘Olen Suomalainen’.


Pöydän ääressä Päivikki alkoi oivaltaa valta-asemansa, istui juuri korkattu oluttölkki kourassa punaisessa nojatuolissa virnistellen ja suuria suunnitellen, enää eivät pelkät anteeksipyynnöt riittäisi.


- Voisitko Päivikki-kulta unohtaa tämän ikävän tapahtuman, jos vaikka tällä kertaa maksaisin sinulle kivusta ja särystä esimerkiksi tonnin? Tai vaikka kaksi tonnia? Siis sen siivouspalkkion lisäksi tietysti, ehdotti Anita ja kaivoi esille Chanel-kukkaronsa ja sieltä setelinipun. Avasi varmuuden vuoksi vielä kännykästä pankkisovelluksen.


- Mun tarttee vähän funtsia…


- Minäkin voisin osallistua tähän maksuun vaikka samalla summalla kuin Anita, tuumasi Bobo toiveikkaana ja otti esille punakuorisen kännykkänsä.


- Tuo alkaa jo tuntua kohtuulliselta. Tarkoitatte siis suomeksi sitä, että pidetään Krister tämän nakunäytelmän ulkopuolella. Mutta vielä mä vähän funtsin, aprikoi Päivikki ja haroi sinistä tukkaansa, jauhoi purkkaa ja venytteli puutuneita jalkojaan. Oluttölkki oli jo tyhjentynyt.


- Eiköhän me tällä tavalla saada asia sovituksi ja voidaan unohtaa koko sotku. On myös paras lopettaa tämä siivoussoppari. Voit jatkaa muualla töitä ihan miten vain haluat. Anteeksi vielä ihan kamalasti, pyyteli Anita silmät kirkkaina ja alkoi laskeskella seteleitä.


- No, pikku hetki vielä. Mulla on pari lisäehtoa, jotta voin olla kertomatta….


Aurinko paistoi helakasti olohuoneeseen, kun kaikki kolme löivät kättä päälle. Sopimus oli syntynyt, järkyttävän kallis sopimus yhdeksi vuodeksi, maksut tiesivät oikean osoitteen eikä Päivikin tarvinnut enää siivoilla, ei Anitan kotona eikä muualla.


*****


- No niin, tässä nyt taas istutaan, on vuosi takanapäin ja lopullinen piste odottamassa, aloitti Anita olohuoneen saman palisanterisen pöydän ääressä kuin vuotta aikaisemmin, istui samalla alcantara-tuolilla ja piti Boboa kädestä. Molemmat katsoivat Päivikkiä tiukasti silmiin.


Sopimukseen kuului, että vuoden kuluttua kaikki tapaavat samoissa merkeissä samassa paikassa tarkoituksella päättää yhteistyö, jos kaikki on mennyt hyvin. Oli mennyt.


Ei Päivikki ollut enää sinitukkainen, ei homssuinen nuori ajelehtimassa ilman päämäärää muiden pompoteltavana. Muodonmuutos määrätietoiseksi bisnes ladyksi oli kaikkien nähtävissä, asiat ja kukkaro kunnossa, mieli kirkkaana ja itsetietoinen hymy luumun punaisilla huulilla. Myös Anita ja Bobo olivat elämänsä kunnossa, tällä kertaa vaatteet päällä oikein päin, viimeisen päälle silitettyinä ja asusteisiin sointuvina, tukka, korut ja tuoksut harkittuina, arvokkaina ja tyylikkäinä. Tunnelma huokui päättäväisyyttä ja varmuutta, oli kurjuuden ja kiristyksen loppu lähellä.


- Kiitos vaan, kun olette pitäneet sopimuksen, se on ihan ookoo. Ja tässä nyt tosiaan taas ollaan ja ihmetellään, toisti Päivikki iloisena.


- Aivan ja pyydän huomioimaan, että molemmat olemme suorittaneet maksut tismalleen sovitusti. Kuten aikanaan vaadit nollan lisää meidän ehdotuksiin, olen maksanut 5.000 euroa joka kuukausi ja samoin on Anita. Hirvittäviä määriä, kymppitonni joka kuukausi, summasi Bobo vuoden takaisen järkyttävän kalliin diilin.


- Niin, mehän sovittiin siitä yhteensä kymppitonnista. Enempi olisi herättänyt verottajan turhan huomion ja olisin joutunut vaikeuksiin. Lupasin perustaa oman some-tilin, jotta voin tarvittaessa selostaa verottajalle tuloja, mutta ei ne ainakaan toistaiseksi ole olleet minusta yhtään kiinnostunut. Hyvä niin! Eli minäkin olen pitänyt sopimuksesta kiinni. Hyvin on mennyt somessa, dollareita pukkaa sieltäkin kivasti, vahvisti Päivikki.


Tunnelma tuntui helpottuneelta, huokauksia ja hymyilyä. Voisiko nyt lyödä kättä päälle, lopettaa maksut ja poistaa koko harmillinen episodi kaikkien mielestä lopullisesti, ikuisiksi ajoiksi.


- Oliko tämä nyt tässä ja voidaanko erota ystävinä? Haudataan koko juttu ja jatketaan kuin mitään ei olisi tapahtunutkaan, ehdotti Anita ystävällisesti toivon puna poskilla.


- Sitä minäkin kovasti haluan, jatkoi Bobo yhtä toiveikkaana leveästi hymyillen niin että helmihampaat loistivat.


Päivikki katseli rauhassa ympärilleen, välillä ulos ikkunasta ja kohenteli reipasta ja nuorekasta kampaustaan, rykäisi ja rummutti pitkillä rakennekynsillään lasipöytää, penkoi Louis Vuittonin ruskeaa käsilaukkua ja otti taitettavan kännykkänsä esille.


- Sopimus on osoittautunut oikein hyväksi. Sitä jatketaan vielä vuosi. Armahdan teitä sen verran, etten korota maksuvelvollisuutta. Ei kannata olla ahne, mutta Krister on varmaan vieläkin kiinnostunut petollisista kuvioistanne. Palataan vuoden kuluttua ja katsotaan sitten, miten maa makaa. Saatte vielä kärvistellä ja sitten varmaan päästän teidät löysästä hirrestä. Tästä ei neuvotella. Heippa vaan ja hellät tunteet! lateli Päivikki määrätietoisesti.


Korot kopisivat, Päivikki paiskasi ulko-oven takanaan kiinni ja kaartoi valkoisella Mersulla pihalta niin, että pikkukivet ropisivat.


Anita ja Bobo katsoivat toisiaan ja nyökkäsivät. Heidän hymynsä oli leveä, uusi suunnitelma ei kaivannut epäröintiä. Kohta saisivat rikospoliisi ja verottaja töitä, paljon töitä. Seuraavana päivänä pariskunnalla oli tapaaminen Pasilan poliisilaitoksella ja siellä tulisi esille runsaasti ikävää paljastettavaa. Kiristys oli rikos, niin oli veropetoskin, käräjillä he tapaisivat Päivikin seuraavan kerran. Lisäksi hänen veronsa ja veronkorotuksensa olisivat messevät, ei taitaisi neitokaisen säästöpossu olla riittävän pulska.


Kaksi päivää aikaisemmin Anita oli saanut matkanjärjestäjältä tiedon, että Krister oli juuri menehtynyt leijonasafarilla, ilmeisesti sydänkohtaukseen. Muut eivät vielä suru-uutisesta tienneet.


Yhteistyö Päivikin kanssa päättyisi näin, yhtä rumasti ja yhtä äkkiä kuin se oli alkanutkin. Taustalle Anita oli laittanut soimaan Abban jäähyväiskonsertin ja juuri soi kappale ’The Winner Takes It All’. [image: ]









TAAS ON YÖLLÄ KÄYTY VARKAISSA


Mihinkäs se toinen tohveli on taas karannut, toinen on jo jalassa. Niillä on joku oma nimensä, näillä ruskean ruudullisilla, en kyllä nyt juuri sitä muista. Taisto istui sängyn laidalla, silmien hailea katse risteili makuuhuoneen nurkasta toiseen, löysi silmälasit, unohti tohvelin.


Taisto oli aloittamassa päivää rintamamiestalossa Helsingin lähiössä, vaaleansininen yöpuku oli vaihtunut harmaisiin verryttelyhousuihin ja punaruudulliseen kauluspaitaan, tukka vielä kampaamatta, aamutoimet mielessä - ehkä. Takana huonosti nukuttu yö, edessä päivä ties millainen. Ikää 88 vuotta, lyhyt askel tasaisen verkkainen, selkä murehtimisesta kumara, tukka harvennut harmaaksi. Tyttäret Eeva ja Venla huolehtimassa ja apuna yhteiskunnan toimet, päivittäin ja monta kertaa.

